stanford-oval/wikipedia huggingface dataset:
Kimmo Vehviläinen

Kimmo Einar Vehviläinen (s. 1972) on radioalan ammattilainen. Hän on toiminut radiossa erilaisissa tehtävissä 1990-luvun alusta asti aloitettuaan ensin pienissä paikallisradioissa. Vehviläinen opiskeli psykologiaa Helsingin yliopistossa, mutta keskeytti opintonsa kesätyönä alkaneen radiotoimittajuuden vuoksi.
Vehviläinen juonsi vuoden 2019 loppuun saakka Radio Aallon aamuohjelmaa Dynastiaa yhdessä Jarkko Valteen, Hanna Kinnusen ja Jari Peltolan kanssa. Tätä ennen hän juonsi aamushowta Radio Novalla vuosina 2008–2010, ja sitä ennen hän juonsi Novalla muun muassa Sari Seppälän parina. Vuosina 2020–2022 hän juonsi Aito Iskelmä -radiokanavaa , kunnes loppuvuodesta 2022 palasi jälleen Radio Novan Aamuun. Vehviläinen on myös kysytty juontaja erilaisiin tapahtumiin ja on toiminut myös useiden tv-ohjelmien juontajana sekä kertojana. Vehviläinen oli mukana Nelonen-kanavan Selviytyjät Suomi -tosi-tv-sarjassa vuonna 2018 ja toimi Selviytyjät Suomi Ekstran juontajana vuonna 2019.
Vuodesta 2019 alkaen Vehviläinen on toiminut tositelevisiosarja Big Brotherin juontajana.
Vehviläinen avioitui Johanna Ullakon kanssa 20. elokuuta 2016 ja he erosivat keväällä 2018. Vehviläinen asuu avoliitossa vuonna 2018 tapaamansa kampaaja Petra Sydämen kanssa omakotitalossa Keravalla yhdessä Vehviläisen kahden aikuisen tyttären ja Sydämen alaikäisen pojan kanssa. Vehviläisen isä on kenraalimajuri Aarno Vehviläinen.
John Glenn

| John Herschel Glenn, Jr |
| --- | --- |

Henkilötiedot
Syntynyt: 18. heinäkuuta 1921 Cambridge, Ohio
Kuollut: 8. joulukuuta 2016 (95 vuotta) Columbus, Ohio
Sotilashenkilö
Taistelut ja sodat:  Toinen maailmansota,   Korean sota
Sotilasarvo:  eversti, USMC
Kunniamerkit:  Distinguished Flying Cross
Ylennykset:  eversti, USMC
Joukko-osasto:  VMF-155, VMF-218, VMF-311
 Nimikirjoitus
John Herschel Glenn Jr. (18. heinäkuuta 1921 Cambridge, Ohio – 8. joulukuuta 2016 Columbus, Ohio) oli yhdysvaltalainen astronautti, merijalkaväen hävittäjälentäjä ja poliitikko. Hän oli kolmas yhdysvaltalainen avaruudessa ja ensimmäinen yhdysvaltalainen, joka kiersi maapallon avaruudessa. Vuonna 1998 hänestä tuli vanhin kiertoradalla käynyt ihminen, lennettyään avaruuteen 77 vuoden ikäisenä. Ohiota edustavana senaattorina hän palveli vuosina 1974–1999.
Nuoruus ja armeijavuodet

Glenn kasvoi Cambridgessä ja sai insinöörin paperit Muskingum Collegesta. Vuonna 1942 hän ilmoittautui Naval Aviation Cadet Program -koulutusohjelmaan ja sijoitettiin merijalkaväen VMO-155-ryhmään 1944. Glenn lensi F4U Corsaireilla yli Marshallsaarien, erityisesti Maloelapin, pommittaen ilmatorjunta-asemia. Vuonna 1945 Glenn siirrettiin laivaston Patuxent Riverin lentotukikohtaan, jossa hän sai ylennyksen kommodoriksi (Captain) sodan loppuessa.
Toisen maailmansodan jälkeen Glenn oli sijoitettuna Guamiin ja lensi partiolentoja Pohjois-Kiinan yllä. Vuonna 1948 hänestä tuli lennonopettaja Corpus Christissä, Teksasissa. Myöhemmin hänet lähetettiin Korean sotaan merijalkaväen VMF-311-laivueen mukana. Siellä hän lensi myös ilmavoimien (USAF) palveluksessa.
Korean sodan jälkeen hän palasi tukikohtaansa Patuxent Riveriin koelentäjänä. 16. kesäkuuta 1957 Glenn lensi Vought F-8 Crusaderilla yliäänilennon Kaliforniasta New Yorkiin. Lento kesti 3 tuntia, 23 minuuttia ja 8 sekuntia. Kun Glenn ylitti kotikaupunkinsa, kertomuksen mukaan lapsuusajan naapuri juoksi Glennien taloon huutaen "-Johnny pudotti pommin! Johnny pudotti pommin!" Melu oli aiheutunut äänivallin murtamisesta.
Glenn kertoo muistelmissaan että ilmavoimat teki kaikkensa estääkseen lennon ja siis pitääkseen entisen ennätyksen hallussaan: viralliseen anomukseen saada käyttää ilmavoimien suihkukäyttöisiä lentotankkauskoneita tuli vastauksena "byrokratian kapulakieltä koliseva ehdoton kielto", joten tehtävässä oli käytettävä laivaston omia potkurikäyttöisiä KC-97-lentotankkereita mikä hidasti operaatiota pahasti – mutta Glennin voimakas luonne ja lentäjän taito tekivät mahdottomasta mahdollisen.
Ura NASAssa

| John Herschel Glenn Jr>  |
| --- | --- |

Henkilötiedot
Syntynyt: 18. heinäkuuta 1921 
Kansalaisuus:  yhdysvaltalainen
Ammatti:  koelentäjä
Ura
Tyyppi:  astronautti
Sotilasarvo:  eversti, USMC
Aika avaruudessa:  9 pv. 2 h 39 min.
 Nimikirjoitus
Lennot

:  Mercury-Atlas 6
 
:  STS-95
 
Vuonna 1959 Glenn siirrettiin NASA:an yhtenä alkuperäisistä Mercury-astronauteista. Hän oli ensimmäinen tähän tehtävään valittu, ja valinnasta kertova artikkeli luonnehti Glenniä "tiukan merijalkaväen sotilaan perikuvaksi".
Tänä aikana hän oli edelleen merijalkaväen palveluksessa. Glenn oli lentäjänä ensimmäisellä Yhdysvaltain miehitetyllä lennolla kiertoradalle Friendship 7 -kapselissaan 20. helmikuuta 1962.
Kolmen ratakierroksen ja 4 tunnin, 55 minuutin ja 23 sekunnin kuluttua lähdöstä Glenn laskeutui kapselissaan Tyyneen valtamereen, josta laivaston alukset pian noukkivat hänet. Palattuaan maahan Glenniä juhlittiin sankarina. Kennedyt huomasivat hänen maineensa ja poliittiset lahjansa ja hänestä tuli Kennedyjen perheystävä. John F. Kennedyn salamurhan jälkeen Jackie Kennedy pyysi Glenniä kertomaan uutiset Kennedyjen lapsille 22. marraskuuta 1963.
Glenn irtisanoutui NASAsta kuusi viikkoa Kennedyn murhan jälkeen siirtyäkseen politiikkaan. Vuonna 1965 Glenn siirtyi merijalkaväestä eläkkeelle everstinä ja siirtyi liikemaailmaan Royal Crown Colan toimitusjohtajaksi. Hän siirtyi takaisin politiikkaan myöhemmin. Joidenkin lähteiden mukaan NASAn johto tai John F. Kennedy esti hänen osallistumisensa Gemini- tai Apollo-lennoille. Glenn kuitenkin irtisanoutui hyvissä ajoin ennen Gemini-lentäjien valintaa.
Glenn lähti toiselle avaruuslennolleen 29. lokakuuta 1998 avaruussukkula Discoveryn lennolla STS-95. Lennon tarkoituksena oli muun muassa tutkia avaruuslennon vaikutuksia vanhuksiin. 77 vuoden ikäisenä Glennistä tuli vanhin avaruudessa käynyt ihminen. Glennin osallistumista kritisoitiin väittämällä sen olevan pelkkä PR-temppu.
NASAn John H. Glenn Research Center Lewis Fieldissä Clevelandissa, Ohiossa on nimetty hänen mukaansa.
Poliittinen ura

1974–1999 John Glenn edusti Ohiota Yhdysvaltojen senaatissa demokraattina.
Perhe

Glenn meni naimisiin Anna Margaret Castrorin kanssa. Pariskunnalla on kaksi lasta, David ja Carolyn. Sekä John Glenn että tuleva rouva Glenn opiskelivat Muskingum Collegessa.
Palkinnot

Vuonna 2012 presidentti Barack Obama myönsi Glennille Vapauden mitalin.
Aiheesta muualla

Wikimedia Commonsissa on kuvia tai muita tiedostoja aiheesta .
John Glennin elämäkerta NASAn sivuilla. (englanniksi)
John Glennin muistokirjoitus Helsingin Sanomissa
| Auktoriteettitunnisteet  |
| --- | --- |
Kansainväliset:  FAST  ISNI  VIAF 
Kansalliset:  Ranska  BnF data  Saksa  Italia  Israel  Yhdysvallat  Japani  Tšekki  Alankomaat  Puola 
Tieteilijät:  DBLP 
Taiteenala:  MusicBrainz  Photographers' Identities 
Henkilöt:  Deutsche Biographie  DDB  Trove  US Congress 
Muut:  NARA  SNAC 2  IdRef
Pisararata

Pisararata (ruots. Centrumslingan) on Helsingin keskustaan suunniteltu maan alla kulkeva paikallisliikenteen rataosuus, jolla purettaisiin päärautatieaseman ruuhkaa. Hanke on saanut nimensä suunnitellun radan muodosta. Pasilasta tuleva rata sukeltaisi maan alle Alppipuistossa ja Eläintarhassa. Maanalainen rataosuus kulkisi Hakaniemen, keskustan ja Töölön kautta takaisin Pasilaan muodostaen pisaran muotoisen lenkin.
Rakentamisen syyt ja kustannusarvio

Nykyisin Pasilan ja päärautatieaseman välille ei ruuhka-aikaan mahdu juurikaan uusia junavuoroja. Pisara mahdollistaa junien läpiajon Helsingin keskustan ali, mikä lisää merkittävästi junaliikenteen kapasiteettia ja toimintavarmuutta. Toteutuessaan Pisararata tarkoittaa sitä, että osa Helsingin seudun lähijunista (nykyiset K, P, I, A) siirtyy uudelle raideosuudelle Pasilan eteläpuolella.
Hankkeen kokonaiskustannusarvio on 956 miljoonaa euroa vuoden 2020 hintatasossa.
Linjaus ja asemat

Helsingin kantakaupungin alla kulkeva kaksiraiteinen raideyhteys olisi 8 kilometrin pituinen, josta tunneliosuus on noin 6 kilometriä. Lenkki liittäisi toisiinsa Espoon ja Vantaankosken sekä Keravan suunnan radat. Pisararata toisi matkustajat keskustaan asti ja vaihtojen määrä vähenisi, kun junat pysähtyisivät myös Hakaniemessä ja Töölössä. Vaikka reitti on hieman nykyistä suoraa reittiä pidempi, niin matka-aika ydinkeskustaan pysyisi suunnilleen samana, sillä tunnelissa junien nopeudet olisivat suuremmat kuin nykyisellä ratapihalla.
Hakaniemen rautatieasema tulisi metroaseman yhteyteen. Keskustan asema tulisi kauppakeskus Forumin kulmalle ja Töölön rautatieasema on suunniteltu Töölöntorin lähelle. Keskustassa ja erityisesti Hakaniemessä olisi mahdollisuus vaihtoon metrolinjalle. Töölössä olisi mahdollisesti myös vaihtomahdollisuus Töölön metrolinjalle.
Linjaus ja asemat > Tarkastellut vaihtoehdot

Yleissuunnittelussa ja YVAssa tutkittiin kolmea hankevaihtoehtoa. Vaihtoehdossa 1 tunneleiden suuaukot ovat Eläintarhan kentän ja Linnanmäen kohdalla, ja uudet maanalaiset asemat tulevat Töölöön, Keskustaan ja Hakaniemeen. Vaihtoehdoissa 2 ja 3 tunneleiden suuaukot ovat Eläintarhan kohdalla ja Hakamäentien pohjoispuolella. Vaihtoehdossa 2 uudet maanalaiset asemat tulevat Töölöön, Keskustaan, Hakaniemeen ja Pasilaan. Vaihtoehdossa 3 on lisäksi asema Alppilassa.
Yleissuunnittelussa suunniteltiin vaihtoehtojen toiminnalliset ratkaisut, kuten asemien ja ratatunneleiden sijainti sekä kulkuyhteydet ja arvioitiin rakentamiskustannukset. Väylävirasto hyväksyi Pisararadan yleissuunnitelman vuonna 2012. Jatkosuunnittelun pohjaksi valittiin linjausvaihtoehto 1, jossa tunneliosuus alkaa Pasilan aseman eteläpuolelta Eläintarhan ja Alppipuiston kohdalta. Valittu linjaus todettiin taloudellisesti ja teknisesti parhaaksi vaihtoehdoksi.
Linjaus ja asemat > Vauhtitien silta

Pisararata kulkisi lähes kokonaan maan alla, joten muutokset kaupunkikuvaan ovat hyvin paikallisia. Näkyvimmät osat sijaitsisivat Pasilassa ennen kuin rata sukeltaa tunneliin Alppipuiston länsireunassa ja Eläintarhan kohdalla. Mikäli Pisararata toteutuu, Vauhtitien ylitse rakennetaan ratasilta.
Pisararadan suunnittelussa järjestettiin 19. marraskuuta 2012 – 8. maaliskuuta 2013 suunnittelukilpailu koskien Vauhtitien ylitse rakennettavaa siltaa ja sen lähialuetta. Ratasillan ja sen aiheuttamien muutosten sovittamisella ympäristöön oli kilpailussa erityinen painoarvo. Mukaan kutsuttiin neljä eri suunnitteluryhmää. Tuomaristo päätti yksimielisesti valita voittajaksi Pöyry Finland Oy:n työryhmän kilpailuehdotuksen ”Chicaner”.
Suunnittelutilanne

Väylävirasto ja Helsingin kaupunki teettivät Pisararadan yleissuunnitelman (Arkistoitu – Internet Archive) ja ympäristövaikutusten arvioinnin. Tämän myötä saatiin tietoa hankkeen vaihtoehdoista, ympäristövaikutuksista ja kustannuksista, jotka toimivat suunnittelutyön pohja-aineistona. Väylävirasto hyväksyi Pisararadan yleissuunnitelman vuonna 2012. Jatkosuunnittelun pohjaksi valittiin linjausvaihtoehto, jossa tunneliosuus alkaa Pasilan aseman eteläpuolelta Eläintarhan ja Alppipuiston kohdalta. Valittu linjaus todettiin taloudellisesti ja teknisesti parhaaksi vaihtoehdoksi.
Helmikuussa 2015 Pisararadan rakentamispäätös lykkääntyi pitkällisen julkisen keskustelun jälkeen, kun Stubbin hallitus ei päässyt yksimielisyyteen hankkeen eteenpäin viemisestä. Rataa voimakkaasti puolustanut valtiovarainministeri Antti Rinne ilmaisi pettymyksensä päätökseen. Myös helsinkiläispäättäjät katsoivat valtion pettäneen lupauksensa radan rakentamisesta. Hankkeen kaatumisen on arvioitu rikkoneen valtion ja Helsingin välistä sopimusta ja johtavan mahdollisesti jopa valtion korvausvelvollisuuteen. Pääministeri Alexander Stubb kuitenkin vakuutti hankkeen etenevän ja ilmoitti samalla hallituksen päättäneen hakea Pisararadalle Euroopan unionin liikennehankkeille suunnattua TEN-T-tukea. Tuen saannin mahdollisuuksien kuitenkin katsottiin pienentyneen, koska rakentamispäätöstä ei tehty.
Helsingin kaupunki jatkaa hankkeen valmistelua kaavoituksen osalta. Kaupunginvaltuusto hyväksyi radan asemakaavan kesäkuussa 2015. Pisararata oli myös Helsingin seudun liikenteen (HSL) mielestä  tärkein seudulle suunnitelluista liikennehankkeista.
Suunnittelutilanne > Kapasiteettiselvitys 2022

Väyläviraston vuonna 2022 julkaiseman selvityksen mukaan Pisararataa ei tarvitakaan, koska hanke voidaan korvata uusimalla paikallisjunakalusto ja parantamalla junien kulunvalvontaa. Myös yksittäisiä vaihde- ja geometriamuutoksia tarvitaan päärautatieaseman ja Pasilan rautatiealueella. Väyläviraston selvityksessä tarkasteltiin tilannetta, jossa lentorata, Riihimäki–Tampere-välin uusi oikorata ja Turun tunnin juna on toteutettu.
Kritiikki

Pisararataa on pidetty turhana hankkeena ja on sanottu, että kannattavan hankkeen kustannus-hyötysuhteen olisi oltava 1,5–1,7, kun Pisararadalla se olisi vain 0,5. Väylävirasto teettämän laskelman alhainen hyöty–kustannus-suhde aiheutti hämmennystä ja sen todenmukaisuutta on julkisuudessa epäilty. HSL:n tilaaman selvityksen mukaan Pisararadan rakentaminen työllistäisi 10 000 henkilötyövuoden verran ja toisi 1,5 miljardin euron tuotoksen investoinnille. Tämän lisäksi vielä suurempia hyötyjä saataisiin radan käyttöönoton jälkeen muun muassa lisääntyneen asuntotuotannon kautta.
Mediassa on epäilty, että Helsingin kaupunki haluaa metron sijaan pisararadan, koska se tulee sille edullisemmaksi. Kaupunki joutuisi maksaisi metrosta 70 prosenttia valtion osuuden ollessa 30 prosenttia, kun taas Pisara-radasta kaupunki maksaisi 30 prosenttia ja valtio 70 prosenttia. Valtio maksaa pisararadasta enemmän, koska sen on katsottu hyödyttävän koko maata. Taustalla on se, että Helsingin ratapihan tukkoisuudesta johtuvat ongelmat heijastuvat myös kaukojunaliikenteeseen.
Aiheesta muualla

Väylävirasto: Pisararata
Aleksandr Havanov

| Aleksandr Havanov |
| --- | --- |
 Havanov (selin) pelaajauransa viimeisellä kaudellaan 2006–2007 suojelemassa NLA-joukkue HC Davosin maalinedustaa.
Henkilötiedot
Syntynyt: 30. tammikuuta 1972 (ikä 53) Moskova, Venäjän SFNT, Neuvostoliitto
Kansalaisuus:   Venäjä
Jääkiekkoilija
Lempinimi:  Sasha
Pelipaikka:  puolustaja
Maila:  vasen
Pituus:  186 cm
Paino:  90 kg
Pelaajaura
Pääsarjaura:  1993–2007
Seurat:  Birmingham Bulls (ECHL) Raleigh IceCaps (ECHL) SKA Pietari (MHL/RSL) HPK (SML) Severstal Tšerepovets (RSL) Dinamo Moskova (RSL) St. Louis Blues (NHL) Toronto Maple Leafs (NHL) HC Davos (NLA)
NHL-varaus:  232. varaus, 1992 St. Louis Blues
Aleksandr Pavlovitš Havanov (ven. Александр Павлович Хаванов; s. 30. tammikuuta 1972 Moskova, Venäjän SFNT, Neuvostoliitto) on venäläinen entinen jääkiekkopuolustaja. Hän pelasi urallaan NHL:ssä yhteensä 348 runkosarjaottelua tehopistein 27+75=102 ja keräten 233 jäähyminuuttia sekä 26 playoff-ottelua tehopistein 5+5=10 ja keräten 18 jäähyminuuttia. Suurimman osan urastaan Havanov vietti kuitenkin kotimaassaan. Hän pelasi myös Suomessa ja Sveitsissä.
Ura > Seuraura

Havanov oli Dinamo Moskovan kasvatti. Hän pelasi ensimmäiset miesten pelinsä kuitenkin Pohjois-Amerikassa kaudella 1992–1993, jolloin Havanov pelasi ECHL-liigaa sekä Birmingham Bullsin että Raleigh IceCapsin väreissä. Hän palasi kotimaahansa kaudeksi 1993–1994 pelaamaan Kansainvälistä liigaa SKA Pietariin, jossa tulokaskausi toi 41 runkosarjaottelussa tehot 1+2=3. Kaudella 1994–1995 Havanov oli joukkueen eniten maaleja tehnyt puolustaja seitsemällä osumallaan. Kesken kauden 1995–1996 hän siirtyi Pietarista SM-liigajoukkue Hämeenlinnan Pallokerhoon, jossa 16 runkosarja- ja yhdeksän playoff-ottelua toi kaksi syöttöpistettä.
Kaudeksi 1996–1997 Havanov palasi kotimaahansa Superliigan Severstal Tšerepovetsiin, jonka tehokkain puolustaja hän oli tehoilla 3+8=11. Kahden siellä vietetyn vuoden jälkeen Havanov palasi kaudeksi 1998–1999 kasvattajaseuraansa Dinamo Moskovaan, jota hän edusti kauden aikana myös EHL:ssä. St. Louis Blues varasi 27-vuotiaan Havanovin yli-ikäisenä 232. pelaajana NHL:n varaustilaisuudessa 1999. Kauden 1999–2000 päätteeksi Havanov voitti Venäjän-mestaruuden. Hän edusti Dinamoa kauden aikana myös EHL:ssä.
Havanov siirtyi kaudeksi 2000–2001 St. Louis Bluesin organisaatioon ja hän otti heti paikkansa seuran NHL-kokoonpanosta. Havanovin avauskausi NHL:ssä toi 74 runkosarjaottelussa tehot 7+16=23 sekä 15 playoff-ottelussa tehot 3+2=5. Kolmannella kaudellaan 2002–2003 hän teki liigan yhden kauden piste-ennätyksensä tehoilla 8+25=33. Kausi 2003–2004 Havanovilla jäi vain 48 ottelun mittaiseksi jalkavammojen takia. Kesäkuussa 2004 hän teki vuoden mittaisen jatkosopimuksen Bluesin kanssa.
NHL:n työsulun 2004–2005 aikana Havanov pelasi kolme ottelua kotimaassaan SKA Pietarin paidassa. Elokuussa 2005 hän teki vapaana agenttina vuoden mittaisen sopimuksen Toronto Maple Leafsin kanssa. Kaudeksi 2006–2007 hän siirtyi Sveitsin Nationalliga A:n HC Davosiin, jonka tehokkain puolustaja Havanov oli tehoilla 1+19=20. Hän voitti kauden päätteeksi Sveitsin-mestaruuden. Havanov edusti joukkuetta myös Spengler Cupissa, joka päättyi myös voittoon. Hän lopetti pelaajauransa kevääseen 2007.
Ura > Maajoukkueura

Havanov edusti Venäjää MM-kilpailuissa vuosina 1999, 2000 ja 2003 sekä maailmancupissa vuonna 2004.
Pietarin aukio

Pietarin aukio vuonna 2010.
Pietarin aukio (ven. Петровская площадь, Petrovskaja ploštšad, entisiltä suomalaisilta nimiltään Pyhän Annan tori ja Siikaniemen tori) on Viipurissa Linnansillan kupeessa sijaitseva aukio. Se on nimetty Pietari Suuren mukaan.
Historia > Suuruhtinaskunnan aika

Aukio syntyi 1740-luvulla Pyhän Annan kruunun linnoituksen rakennustoiden yhteydessä. Paikassa kohtasi kolme eri suunnista tullutta tietä, jotka myöhemmin tunnettiin suomalaisilla nimillä Siikaniemenkatu (nyk. Ostrovnaja ulitsa), Haminanportinkatu ja Hiekanportinkatu. Sen ympäristöön rakennettiin armeijan esikuntarakennuksia ja upseerien asuintaloja, joita suunnitteli muun muassa venäläinen arkkitehti Karl Johann Spekle. Aukion pohjoislaidalle valmistui 1847 suomalaisen arkkitehdin Ernst Lohrmannin suunnittelema upseeritalo eli niin sanottu Mendtin talo. 1800-luvun lopulla rakennuksessa toimi venäläinen koulu ja myöhemmin Venäjän vallankumouksen aikana vuonna 1917 siellä kokoontui sosiaalidemokraattisen työväenpuolueen paikalliskomitea, bolševikien pitivät majaa naapuritalossa. Vallankumouksen yhteydessä aukiolla nähtiin myös lukuisia työläisten ja sotilaiden joukkokokouksia. Suomen itsenäistyttyä Mendtin talo talo toimi upseerikerhona.
Historia > Itsenäisen Suomen vuodet

Suomen suuriruhtinaskunnan aikana aukio tunnettiin linnoituksen rakennuttajan keisarinna Annan mukaan nimettynä Pyhän Annan torina. Suomen itsenäistymisen jälkeen se nimettiin uudelleen Siikaniemen kaupunginosan mukaan. Vuonna 1912 Viipurissa aloitettiin raitiovaunuliikenne ja Siikaniemen torista tuli yksi keskustan ja Neitsytniemen kaupunginosan välillä ajetun reitin pysäkeistä. Toisen maailmansodan aikana torin rakennukset kärsivät pahoja vaurioita. Vuonna 1945 tori nimettiin uudelleen Pietarin aukioksi Pietari Suuren mukaan. Hänen patsaansa oli pystytetty aukion etelälaidalla sijainneeseen Tervaniemen puistoon (nyk. Pietarin puisto) jo vuonna 1910. Suomen sisällissodan jälkeen keväällä 1918 kaupungin vallanneet valkoiset kuitenkin siirsivät sen paikaltaan ja vuonna 1927 tilalle asetettiin Gunnar Finnen teos Itsenäisyyden leijona.
Historia > Sodan jälkeen

Aukion etelälaidalla Linnansillan kupeessa oli ennen sotaa kaupungin teollisuutta ja kauppaa symbolisoinut naisfiguuri, jonka neuvostoliittolaiset korvasivat vuoteen 1960 saakka paikallaan olleella Stalinin rintakuvalla. Erinäisten patsaiden ja muistomerkkien jälkeen paikalle pystytettiin kesäkuussa 2010 amiraali Fjodor Apraksinia esittävä veistos. Samana vuonna tuli kuluneeksi 300 vuotta, kun Venäjä Suuressa Pohjan sodassa valtasi Viipurin Ruotsilta. Kesällä 2011 Pietarin aukio sai nykyisen ulkoasunsa, kun se päällystettiin punaisesta graniitista tehdyllä kivetyksellä.
Aiheesta muualla

Kuvia tai muita tiedostoja aiheesta Pietarin aukio Wikimedia Commonsissa
Mendtin talo (1847).
Venäjän laivaston 300-vuotismuistomerkki.
Heidi Montag

| Heidi Pratt |
| --- | --- |
 Heidi Pratt
Henkilötiedot
Koko nimi:  Heidi Blair Pratt o.s. Montag
Syntynyt: 15. syyskuuta 1986 Crested Butte, Colorado
Ammatti:  näyttelijä, televisiotähti, laulaja
Puoliso:  Spencer Pratt
Näyttelijä
Aktiivisena:  2005–
Merkittävät roolit:  Heidi – "The Hills"
Aiheesta muualla
IMDb 
Heidi Blair Pratt (o.s. Montag s. 15. syyskuuta 1986, Crested Butte, Colorado) on yhdysvaltalainen tosi-TV-esiintyjä (The Hills) ja pop-laulaja. Hän on parhaiten tullut tunnetuksi The Hills -tositelevisiosarjasta. Montag on naimisissa toisen The Hills -sarjan henkilön, Spencer Prattin kanssa. Montag ja Pratt tienasivat sarjan viimeisinä kahtena vuotena noin 3 miljoonaa dollaria ainoastaan tekemällä tosi-TV:tä, klubiavajaisia sekä valokuvauksia.
Ura

Pratt on syntynyt Crested Buttessa, Coloradossa. Heidi tuli tunnetuksi tositelevisiosarjoista Laguna Beach: The Real Orange County ja The Hills The Hills sarjan aikana Pratt työskenteli  Bolthouse Productions nimisessä firmassa. The Hills sarjan jälkeen Pratt on osallistunut useampaan tosi-tv-sarjaan, sekä työskennellyt mallina ja laulajana. Hänen kappaleitaan ovat muun muassa Body Language ja No More, joissa on mukana myös Spencer Pratt. Vuonna 2010 ilmestyi Montagin ensimmäinen studioalbumi "Superficial", joka julkaistiin pelkästään iTunesissa. Montagin kuvia on julkaistu myös Playboy -lehdessä vuonna 2009.
Yksityiselämä

Heidi Prattin perheeseen kuuluvat vanhemmat Darlene Egelhoff ent. Montag ja Bill Montag. Hänellä on myös kolme sisarusta: The Hills sarjasta tuttu Holly Montag, Sky Montag sekä isänsä uudesta avioliitosta Terri O'Haran kanssa syntynyt Eric O'Hara. Eric O'Hara kuoli tapaturmaisesti vuonna 2008 pudottuaan katolta. Heidin perheeseen kuuluu myös äidin uusi mies Tim Egelhoff.
Heidi seurusteli The Hills -sarjan alussa Jordan Eubanksin kanssa. Parin erottua Heidi tutustui Kristin Cavallarin kautta nykyiseen aviomieheensä Spencer Prattiin. Heidin ja Spencerin suhdetta seurattiin The Hillsissä ja se olikin yksi keskeisimmistä aiheista sarjassa. 
Heidi ja Spencer menivät kihloihin vuonna 2007 ja naimisiin myöhemmin vuonna 2008. 
Vuonna 2009 Heidi ja Spencer julkaisivat kirjan nimeltä How to Be Famous: Our Guide to Looking the Part, Playing the Press, and Becoming a Tabloid Fixture.
Vuonna 2011 Pratt ilmoitti kirjoittavansa muistelman elämästään, sekä julkaisi EP levyn nimeltä Dreams Come True.
Life & Style -lehti uutisoi, että Montagille oli tehty useita rintojen suurennusleikkauksia, jotka kuitenkin haittasivat hänen liikunnallisia harrastuksiaan. Lokakuussa 2017 pariskunnalle syntyi poika. Lapsi on molempien ensimmäinen.
Filmografia

| Televisio ja elokuvat> Vuosi | Televisio ja elokuvat> Nimi | Televisio ja elokuvat> Rooli | Televisio ja elokuvat> Huom |
| --- | --- | --- | --- |
| 2005 | Laguna Beach: The Real Orange County | Oma itsensä | 6 jaksoa |
| 2006-2010 | The Hills | Oma itsensä | 5 tuotantokautta |
| 2009 | Ensisilmäyksellä | Oma itsensä | 1 jakso |
| 2009 | I'm a Celebrity... Get Me out of Here! | Oma itsensä | 8 jaksoa |
| 2011 | Famous Food! | Oma itsensä |  |
| 2011 | Just Go with It | Kimberly | Ensimmäinen rooli elokuvassa |
| 2013 | Big Brother Julkkisversio | Oma itsensä | 11 päivää talossa |
| 2013 | Speidi: Scandals, Secrets and Surgery | Oma itsensä | Dokumentti |
| 2013 | After Shock: Heidi & Spencer | Oma itsensä | Dokumentti |
| 2014 | Vaimot vaihtoon Julkkisversio | Oma itsensä |  |
| 2015 | Marriage Boot Camp | Oma itsensä |  |
| 2016 | Mother/Daughter Experiment | Oma itsensä |  |
Diskografia > Studioalbumit

| Vuosi | Albumin nimi |
| --- | --- |
2010: Superficial
Diskografia > EP Levyt

| Vuosi | Albumin nimi |
| --- | --- |
2009: Wherever I Am
2009: Here She Is...
2012: Dreams Come True
La Pagode

La Pagode.
La Pagode on Pariisin 7. arrondissementtissa sijaitseva elokuvateatteri. Teatterissa on kaksi salia ja ohjelmisto koostuu ranskalaisista ja ulkomaisista laatuelokuvista. La Pagoden erikoisuus on japanilainen puutarha, jossa voi odotella näytöksen alkamista.